 NA MERCY KOSKEI IDARA ya Upelelezi wa Jinai na Uhalifu (DCI) imetangaza kukamilisha uchunguzi wa kifo cha mwanamitindo Geoffrey Mwathi alamaarufu Jeff, aliyefariki Februari 22, kwa njia tatanishi eneo la Roysambu, Nairobi. Hii ni baada ya kitengo maalum cha DCI kinachoshughulikia masuala ya mauaji, kufanya uchunguzi wa kina kufuatia amri ya Waziri wa Usalama wa Ndani Prof Kithure Kindiki. Mnamo Jumatano, idara hiyo kupitia taarifa kwa vyombo vya habari ilisema imeshakamilisha uchunguzi na kuwasilisha faili hiyo kwa Mkurugenzi Mkuu wa Mashtaka ya Umma, DPP. “Kwa sasa faili hii imefungwa na imefikishwa mbele ya Mkurugenzi Mkuu Mashtaka ya Umma, ili iweze kuangaliwa na pia kutoa ushauri,” DCI ilieleza. Mwili wa Jeff ulifukuliwa, na Mpasuaji Mkuu wa Serikali kuukagua tena ripoti hiyo ikikabidhiwa idara ya uchunguzi. Alizikwa nyumbani kwao Likia, Kaunti Ndogo ya Njoro, Nakuru. Mkurugenzi Mkuu wa DCI, Bw Mohammed Amin alizuru eneo la mkasa Roysambu, nyumba ya mcheza santuri (DJ) Lawrence Njuguna maarufu kama Fatxo anayehusishwa na mauaji ya Jeff, 23, kusaidia kutegua kitendawili cha mauji hayo. Marudio ya upasuaji yaliyofanyika Machi 31 na Dkt Johansen Oduor, yaliashiria kijana huyo alifariki kutokana na majeraha mabaya kichwani na mapajani. Dkt Oduor alisema kuwa Mwathi pia alikuwa na majeraha mabaya shingoni. Kwa upande mwingine, tetesi zinahoji alinajisiwa kabla ya kutendewa unyama uliomkumba. Inasemekana alianguka kutoka ghorofa ya 12 ya Redwood Apartment Kasarani, katika nyumba ya Fatxo ambaye pia ni mwimbaji wa nyimbo za Mugithi. Baada ya afisi ya DCI Mohammed kutwaa kesi hiyo, suala la kujitia kitanzi kama ilivyodaiwa na Kituo cha Polisi cha Kasarani ambako kisa hicho kiliripotiwa kwa mara ya kwanza lilifutiliwa mbali. Miezi miwili baadaye, hakuna kamata kamata iliyofanyika waliohusika kuchukuliwa hatua Wakenya wakielekeza ghadhabu zao mitandaoni kufuatia kujikokota kwa kesi ya Mwathi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  